ZEN ปรับแผนเจรจาลดค่าเช่า-ขยายแฟรนไชส์ “เขียง”-ขายเดลิเวอรี่ หวังดันผลงานครึ่งปีหลังฟื้น
ZEN ปรับแผนเจรจาลดค่าเช่า-ขยายแฟรนไชส์ "เขียง"-ขายเดลิเวอรี่ หวังดันผลงานครึ่งปีหลังฟื้น
ZEN ปรับแผนเจรจาลดค่าเช่า-ขยายแฟรนไชส์ "เขียง"-ขายเดลิเวอรี่ หวังดันผลงานครึ่งปีหลังฟื้น
25 พ.ค. 2563

นายบุญยง ตันสกุล  ประธานเจ้าหน้าที่บริหาร บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN เปิดเผยว่า จากสถานการณ์การแพร่ระบาดเชื้อไวรัสโคโรนา (โควิด-19) ในช่วงที่ผ่านมา บริษัทฯ ได้ปรับทิศทางการดำเนินธุรกิจครึ่งหลังปีนี้ เพื่อเร่งผลักดันผลการดำเนินงานกลับมาแข็งแกร่งอีกครั้ง โดยมีทั้งแผนระยะสั้น ระยะกลางและระยะยาว เพื่อให้สอดรับกับสถานการณ์ที่เกิดขึ้นและสร้างการเติบโตให้แก่บริษัทฯ ซึ่งแผนระยะสั้นที่ได้เริ่มดำเนินการไปแล้ว คือ เจรจาลดค่าเช่า ตามมาตรการควบคุมการแพร่ระบาดของเชื้อไวรัสโควิด-19 รวมถึงการวางมาตรการป้องกันโควิด-19 อย่างเข้มงวด เพื่อความปลอดภัยของลูกค้าและพนักงาน
ส่วนของแผนระยะกลางและระยะยาว มุ่งเน้นการขยายแฟรนไซส์ร้านอาหารตามสั่งภายใต้แบรนด์ ‘เขียง’ อย่างต่อเนื่อง เนื่องจากแทบไม่ได้รับผลกระทบด้านยอดขายในช่วงโรคระบาดที่ผ่านมา คาดว่าสิ้นปีนี้จะสามารถเปิดเขียงในรูปแบบแฟรนไชส์ไม่ต่ำกว่า 75 สาขา ซึ่งช่วง 4 เดือนแรกปีนี้เปิดไปแล้ว 20  สาขา
ล่าสุดบริษัทฯ ได้พัฒนาอาหารเมนูใหม่ภายใต้ชื่อ ‘Chicken ZEN’ (ชิกเก้นเซ็น) ไก่ทอดสูตรลับฉบับเซ็น ที่บริษัทฯ พัฒนาขึ้นเอง เตรียมวางจำหน่ายเฉพาะสาขา Virtual Restaurant หรือร้านอาหารที่ไม่มีหน้าร้านแต่จะปรากฎเมนูบนแอพพลิเคชั่นฟู้ดเดลิเวอรี่เท่านั้นที่พัฒนาขึ้นในรูปแบบใหม่ของแบรนด์ร้านอาหารต่างๆ ในกลุ่ม ZEN เพื่อรองรับออร์เดอร์แบบดิลิเวอรี่โดยเฉพาะ ตั้งเป้าขยาย Virtual Restaurant  22 สาขาภายในเดือนแรก และคาดว่าภายในปีนี้จะเปิดครบ 60 สาขา หลังจากในช่วงที่มีการปิดให้บริการร้านอาหารภายในศูนย์การค้าเป็นการชั่วคราว ปรากฏว่ายอดขายจากช่องทางดิลิเวอรี่เติบโตอย่างก้าวกระโดด
สำหรับเมนูใหม่ Chicken ZEN ไก่ทอดสูตรลับฉบับเซ็น จะเปิดตัวอย่างเป็นทางการในวันที่ 1 มิถุนายนนี้  ซึ่งจะมีไก่ทอดให้เลือกหลายรสชาติ โดยสามารถทดลองชิมไก่ทอด Chicken ZEN  ฟรี 500 ท่านแรก เพียงลงทะเบียนผ่านช่องทาง [email protected] : @zengroupdelivery ได้ตั้งแต่วันนี้ถึง  27 พฤษภาคม 2563 ทั้งนี้คาดว่าถึงสิ้นปีนี้เมนู Chicken ZEN จะสร้างยอดขายแก่บริษัทฯ ประมาณ 50 – 70 ล้านบาท
“ยอดขายช่องทางดิลิเวอรี่และแพลตฟอร์มสั่งอาหารออนไลน์ เช่น ฟู้ดแพนด้า แกร็บฟู้ด ไลน์แมน เก็ท และ 1376 Delivery ในเดือนเมษายนที่ผ่านมาเติบโตขึ้นอย่างชัดเจน 2-3 เท่าเมื่อเทียบกับเดือนมีนาคมที่ผ่านมา คาดว่าปีนี้สัดส่วนรายได้จากช่องทางออนไลน์จะเพิ่มเป็น 15-20% ของยอดขายรวม จากเดิมมีสัดส่วน 4-5% ของยอดขายรวม และเชื่อว่าหลังสถานการณ์โควิด-19 คลี่คลายธุรกิจร้านอาหารจะฟื้นตัวได้อย่างรวดเร็ว เห็นได้จากหลังรัฐบาลออกมาตรการผ่อนปรนระยะที่ 2 ให้ภาคธุรกิจต่างๆ เช่น ศูนย์การค้า ร้านอาหาร ได้ทยอยเปิดให้บริการเมื่อ 17 พฤษภาคมที่ผ่านมา พบว่า ลูกค้าเริ่มกลับเข้ามาใช้บริการภายในร้านอาหารแล้ว ถือว่าสัญญาณที่ดีและเร็วกว่าที่คาดการณ์ไว้” นายบุญยง กล่าว